钦定古今图书集成/明伦汇编/人事典/第041卷 > 兼明书 > 《为昭义王大夫谢赐改名表》唐·崔行先
## 钦定古今图书集成/明伦汇编/人事典/第041卷 > 兼明书 > 《为昭义王大夫谢赐改名表》唐·崔行先

臣某言：“中使第五守进至，伏奉今月日制命，授臣开
府仪同三司潞州大都督府司马知府事，充昭义军
节度营田泽潞邢洺等州观察留后，兼赐名处休。”雨
露湛恩，光临非次，蚳蝝眇质，负戴难胜。臣某《中谢》。臣
出自行间，器识粗浅。理兵从众，问阵无师。一心守愚，
六艺皆阙。自谓才无经济，智乏周防，吐诚托人，指己
待物，每日揣分，有时抚膺。徒生于此，何以报主？得免
获戾，已足为荣，敢求闻达，妄进阶级。岂意陛下颢元
合德，日月在躬，敻开独见之明，特降发哀之诏。拔自
泥滓，致于烟霄，臣之荣幸，孰与为比。伏以处休之义，
恭懿有章，简自帝心，纳于臣口。自讼增感，以荣为忧，
魄散心殒，罔知所措。况名器所慎，《春秋》格言，服之不
称，诗人是刺。虽欲勿议，谁能舍诸？曩日刘元佐之领
浚郊，李元谅之居关辅，皆勋崇台揆，业济艰难，方开
加等之恩，姑受锡名之宠。臣何为者，坐继前人。三省
驽铅，未展涓埃之效；百身灰粉，何酬天地之恩。